《宵兴》
宋代·孔平仲

宵兴视星斗，侧身坐长叹。秋风忽已至，万木鸣珊珊。

垂髫初执卷，结发乃弹冠。功名当及时，一失何由还。

丈夫惜少壮，日月如走丸。念躬累尚寡，筋力无所难。

白首佩黄金，意气亦已阑。所以飞腾心，顾盼生羽翰。

诗人咏嵩高，不尔歌考槃。胡为两未决，碌碌守一官。

作者简介：孔平仲，生于庆历四年（1044），字毅父，今峡江县罗田镇西江村人，政和元年（1111）病卒，终年六十八岁。《清江三孔集》四十卷中，平仲占21卷。